b'\n_START_ARTICLE_\nMatti Tuloisela\n_START_PARAGRAPH_\nMatti Jalo Veikko Tuloisela (s. 5. toukokuuta 1931 Jyv\xc3\xa4skyl\xc3\xa4) on suomalainen oopperalaulaja, \xc3\xa4\xc3\xa4nialaltaan bassobaritoni. H\xc3\xa4n j\xc3\xa4i el\xc3\xa4kkeelle Sibelius-Akatemian laulumusiikin professorin virasta 1994._NEWLINE_Tuloiselan oppilaita ovat esimerkiksi Walton Gr\xc3\xb6nroos, Jorma Hynninen, Juha Kotilainen, Raimo Laukka, Turkka Manninen, Pentti Perksalo, Petteri Salomaa, Raimo Sirki\xc3\xa4, Heikki Siukola, Sauli Tiilikainen ja Johann Tilli. Lied- ja oratoriolaulajana Matti Tuloisela kiersi aikoinaan ahkerasti Suomea ja esiintyi oopperassakin. Tuloiselan levytysura kesti l\xc3\xa4hes 30 vuotta._NEWLINE_Matti Tuloiselalla on tutkinto oikeustieteest\xc3\xa4, ja h\xc3\xa4n my\xc3\xb6s ty\xc3\xb6skenteli juristina. Laulua h\xc3\xa4n opiskeli yksityisesti Olavi Nybergin johdolla. Kun h\xc3\xa4nen ensikonserttinsa sai erinomaiset arvostelut vuonna 1955, Tuloisela p\xc3\xa4\xc3\xa4tti ryhty\xc3\xa4 taiteelliselle uralle. H\xc3\xa4nest\xc3\xa4 tuli lopulta professori Sibelius-Akatemiaan, vaikka h\xc3\xa4n ei ollut opiskellut miss\xc3\xa4\xc3\xa4n musiikkikorkeakoulussa, lukuun ottamatta viiden kuukauden rupeamaa Wienin musiikkiakatemiassa._NEWLINE_Suurelle yleis\xc3\xb6lle Tuloisela tuli tutuksi radiosta. H\xc3\xa4n oli Matti Lehtisen ohella radiossa k\xc3\xa4ytetyimpi\xc3\xa4 laulajia. Tuloisela tunnettiin etenkin hengellisen musiikin esitt\xc3\xa4j\xc3\xa4n\xc3\xa4, ja h\xc3\xa4nen levytyksi\xc3\xa4\xc3\xa4n soitettiin paljon esimerkiksi aamuhartauksissa._NEWLINE_Tuloisela avioitui vuonna 1963 Kaisu Tuloiselan (o.s. Tala) kanssa. Heill\xc3\xa4 on kaksi lasta: Tuomas Tuloisela (s. 1964), joka on is\xc3\xa4ns\xc3\xa4 lailla juristi ja oopperalaulaja, ja Minna Leena Tuloisela (s. 1966).'